J. Senko, poslanec: (2007-06-20):
V súvislosti s pozmeňujúcim návrhom pána Bárdosa a pani poslankyne Biró myslím si, že zákon ako taký vo svojej časti rieši tento problém, o ktorom pán poslanec hovoril. A istým spôsobom vôbec nezasahuje do výchovno-vzdelávacieho procesu. A v žiadnom prípade nebráni tomu, aby sa sprístupňovali aj audiovizuálne diela vo výchovno-vzdelávacom procese a pre účely vzdelávania v jazykoch národnostných menšín. Skôr sa mi zdá, že tam išlo o otvorenie zákona o štátnom jazyku. Zákon o štátnom jazyku v súčasnom období a v tej podobe, v ktorej je, má svoje opodstatnenie a myslím si, že má aj svoj zmysel aj teraz. Ja som podal pozmeňujúci návrh, ktorý istým spôsobom nebráni tomu, aby na našom trhu boli šírené audiovizuálne diela v jazyku, ktorý nám je blízky a zrozumiteľný. To, čo hovoril pán Minárik, takisto je v istej časti tohto zákona ošetrené a vôbec nebráni, aby audiovizuálne diela, ktoré majú istú kinematografickú hodnotu a sú sprístupňované a zverejňované pred verejnosťou, mohli byť šírené alebo uvádzané aj v pôvodnom jazyku za istých splnených kritérií. Čo sa týka vystúpenia pani Vášáryovej, áno, pani Vášáryová dala pozmeňujúce návrhy na výbore pre kultúru a médiá. Obdobné pozmeňujúce návrhy som predložil aj ja. Takže nie je celkom pravdivé to, že koaliční poslanci jej návrhy odmietli, pretože ak boli niektoré návrhy totožné s mojimi návrhmi, tak som rád, že sme sa v niektorých názoroch stretli a boli premietnuté aj v spoločnej správe a odsúhlasené aj naším výborom. Ak sme sa na niektorých pozmeňujúcich návrhoch pani poslankyne nezhodli, myslím si, že je to prirodzené. Čiastočne na to odpovedal aj pán minister. Myslím si, že minister kultúry, ktorý riadi isté organizácie, má nárok, aby mal dosah na ich fungovanie. Takže uvidíme, akým spôsobom sa nám podarí v konečnom dôsledku tento zákon prijať. A myslím si, že vôbec nie je potrebné, tak ako to povedala pani poslankyňa, že my ako poslanci koalície sme pod nejakým príkazom a pod nejakým príkazom budeme hlasovať. My budeme hlasovať za zákon, ktorý má zmysel a ktorý istým spôsobom plní filozofiu aj po pozmeňujúcich návrhoch, ktoré tu boli predložené, tak aby bol zmysluplný a slúžil verejnosti a predovšetkým aby naplnil svojou podstatou tú myšlienku ochraňovania pred niektorými vplyvmi, ktoré sú prostredníctvom šírenia či už audiovizuálnych, zvukových záznamov alebo multimediálnych diel pred verejnosťou. Nakoniec, o tom hovorili aj na jednom stretnutí, tuším so zástupcami ministerstva kultúry aj školstva, pani poslankyne Kramplová aj Tóthová. Áno, presne o to ide v tomto zákone, budú jednotlivé diela označované z hľadiska vhodnosti, z hľadiska toho, ktorej vekovej kategórii sú určené. A je to už potom aj na celej verejnosti, ako aj na rodičoch, akým spôsobom sa rozhodnú, pretože budú sprístupňovať jednotlivé diela svojim deťom alebo im umožnia tieto diela sledovať. Je tam riešená aj potreba istej kontroly v súčinnosti obchodnej inšpekcie, obcí. Takže myslím si, že zákon v podobe, tak ako je predložený, a pripomienky, ktoré boli zohľadnené v pozmeňujúcich návrhoch, ktoré sú predložené a o ktorých budeme hovoriť, napĺňajú to, aby zákon slúžil spoločnosti, tak ako jej slúžiť má. Ďakujem za pozornosť.